Johannesburg help brandslagoffers met akkommodasieBrand by die Cape York-gebou in die Johannesburgse middestad (5 Julie 2017) Foto: Johannesburgse nooddienste Die Stad Johannesburg het Vrydag gesê hy ondersteun inwoners, wat dakloos gelaat is ná ŉ brand in die Cape York-gebou in die middestad, met alternatiewe akkommodasie. ŉ Brand het Woensdagoggend by die gekaapte gebou op die hoek van Jeppe- en Nuggetstraat in sentraal Johannesburg uitgebreek. Sewe persone is dood en 50 is van die dak gered. Die gebou het nie enige elektrisiteit, water of enige vorm van sanitasie nie. Die Cape York gebou, ook bekend as “Mnyamandawo”, huisves ook misdadigers wat betrokke was by misdaad in Johannesburg. Mpho Phalatse, burgemeesterskomiteelid vir gesondheid en maatskaplike ontwikkeling, het gesê die tragedie is betreurenswaaardig. Sy het gesê meer as 85 geboue in die stad is verlate en gekaap en misdaad vier hoogty. “Ons innige meegevoel aan die families wat geliefdes verloor het en ons wens diegene wat in die hospitaal aansterk, ŉ spoedige beterskap toe,” het sy gesê. Alternatiewe akkommodasie is intussen vir slagoffers aangebied in tente naby Wembley-stadion, en daar is ook skuilings geïdentifiseer vir behoeftiges. “Byna 350 persone is as gevolg van die brand dakloos gelaat, en alhoewel die stad beperkte hulpbronne het, buiten die historiese agterstand van 300 000 huise, doen ons alles in ons vermoë om seker te maak dat daar vir dié inwoners gesorg word,” het Phalatse bygevoeg. Sy het verduidelik haar departement en die rampbestuureenheid het ŉ assessering gedoen en sop en broodjies begin verskaf en komberse uitgedeel aan ma’s met kinders. Beradingsdienste word ook gelewer. “Die gebou het ŉ privaat eienaar en dit is as ŉ misdaadtoneel verklaar en afgesper. Die inwoners sal nié kan terugkeer nie, aangesien die gebou onveilig en onhigiënies verklaar is.” Die Johannesburgse metropolisie en die SAPD monitor deurgaans die gebied en die departement van binnelandse sake en immigrasiebeheer is ook gekontak om ongedokumenteerde persone by te staan. Phalatse het R219 miljoen van die gewysigde begroting van die Johannesburgse maatskaplike behuisingsmaatskappy is geallokeer om die transformasie van dié geboue te fasiliteer na laekostebehuising vir inwoners.